**Biskop i Nidaros/Nidarosen bæspa**

**Herborg Finnset**

**Visitas i Snåsa sokn/ Snåasen åålmege,**

**Stiklestad prosti**

**2. – 3. februar 2022**

**1. – 5. februar 2023**

**Visitasforedrag**

**Søndag 5. februar 2023**

Innledning

Kjære alle sammen: takk for tillit og gode møtesteder under visitasen i Snåsa

denne uka, og i de to dagene vi møttes for akkurat ett år siden. Den gangen

kunne vi bare møte kommuneledelse, ansatte og råd: nå har vi møtt mange i

lokalsamfunnet på ulike møtesteder. Det har vært så fint og oppmuntrende.

En visitas er å *se – og bli sett.* Å være på visitas er å spørre*: «Hvordan står det*

*til?»* Det er en mulighet til å løfte blikket, og se sitt eget i perspektiv. Når vi

løfter blikket, kan vi også bedre få øye på Gud, som holder sitt kjærlige blikk på

oss.

Formålet med visitasen er å støtte, inspirere og veilede menigheter og ansatte,

og synliggjøre kirkas nærvær i lokalsamfunnet. Visitasen kan beskrives som et

*speil*: vi ser oss selv, vi kan kjenne oss igjen og bli glad for det vi ser. Her ligger

også en mulighet til å spørre: hva kan fornyes, og hva skal få være slik det er?

Det er en mulighet til å se på dagens situasjon, og hvor og hvordan veien går

videre for kirka på vårt sted. Vi gjenkjenner oss selv i det speilet som visitasen

kan være.

Et slikt besøk er med å legge til rette for at kirka enda bedre kan fylle sin

oppgave: å være et sted hvor håp og tro kan vokse, hvor vi får del i Guds nåde

og kjærlighet, og være et sted hvor vi kan *være til* for hverandre, og hvor vi kan

være med og skape *mer himmel på jord.*

«Kirke for alle?» har vært tema for visitasen. På en av samlingene vi deltok på,

ble temaet presentert. Det ble lagt fram som et spørsmål og utgangspunkt for

samtale om hvordan vi opplever kirka. En av deltakerne svarte passelig

indignert: «Ka e det slags spørsmål? Kirka er selvfølgelig for alle!» Den

spontane reaksjonen gjorde at vi måtte le alle sammen –men det er også ei klar

melding om at kirka oppleves som å være alles sted. I en annen samtale var en

deltaker bekymret for om det blei trangere i kirka når den ikke lenger er

*statskirke*. Vi forsikra at kirka skal være åpen og tilgjengelig for alle som ønsker

å oppsøke den og de tjenestene den tilbyr. Slik Snåsa kirkes eget slagord sier

det: «Kirken i Snåsa: nærhet i hverdag og høytid – Snåasen gærhkoe –

gietskene aarken jiïh bissiebiejjien». Men det er et eget alvor i at kirke*bygget*

som vi ønsker skal kunne ta imot alle, akkurat nå ikke er tilgjengelig for *noen* i

Snåsa.

Møte med de ansatte

Møtet med de ansatte var visitasens første møte i 2022. Det var et møte med

en stab som hadde fått en uoverkommelig utfordring kastet på seg – stengt

kirke på ubestemt tid og et svært krevende arbeid med å sikre kirketaket –

både teknisk og økonomisk. Og midt i alt dette skulle det fortsatt feires

gudstjenester og døpes barn, drives trosopplæring og gis gode rammer for

gravferd: uten kirkeorgel og alter. Jeg ble – og har vært - imponert over dere i

staben. Dere har holdt motet oppe, improvisert og funnet løsninger, fortsatt

med det gode arbeidet med å være kirke for alle. Kirka er fortsatt stengt, men

det er jobbet godt med å forberede utbedringen av taket. Det må ta den tida

det tar å komme i mål, men så er jeg trygg på at resultatet blir bra. Mens vi

venter, skal vi glede oss til igjen å kunne komme inn i det huset som gjennom

800 år har rommet bygdas liv i glede og sorg, håp og tro – og som

representerer bygdas dypeste røtter.

Sammen med de frivillige, er de ansatte kirkas viktigste ressurs. En stab som

snakker varmt om hverandre: om god ledelse og kollegafellesskap, bidrar også

til å bygge et godt omdømme i bygda. Det er dette vi har opplevd disse dagene

– åpne dører og forventninger om kirkelig nærvær og godt samarbeid om felles

utfordringer. Sammen med alle gode krefter skal kirka bidra til livsmestring og

framtidstro, og meningsfylte liv for snåsninger i alle aldre. Kirkas særlige ansvar

er å forvalte budskapet om nåde og barmhjertighet, om alle menneskers

gudgitte ukrenkelighet og verdighet.

Kirka sitt omsorgsarbeid kaller vi for diakoni. I Snåsa er det bare en liten stilling

som har det som særlig ansvar, men alle som har sitt arbeid i Snåsa menighet

er bevisst på at dette er en oppgave som alle kirkeansatte bærer med seg i

hverdagen. Dette kommer tydelig til uttrykk i ønsket om alltid å møte

mennesker ansikt til ansikt, og i en enestående gravferdspraksis, hvor de som

er berørt av et dødsfall får et mye større rom for å delta enn vanlig. Det er fint å

være biskop når en kan snakke varmt om gode medarbeidere og

stabsfellesskap, og takke for godt arbeid.

Møte med menighetsrådet

Sammen med de ansatte har kirka i Snåsa et engasjert menighetsråd som tar

ansvar og vil mye, som er proaktivt og «på». For soknet er det et tungt og stort

ansvar å forvalte ei middelalderkirke med så krevende utfordringer og store

**4**

behov. Her er det gjort et godt arbeid i dialog og samarbeid med kommunen.

Soknet eier kirkebygget, og ansvaret for finansieringen ligger hos kommunen.

Det har vært viktig med en tydelig rolleavklaring for å bringe et felles

engasjement trygt i havn. Særlig takk til kirkeverge Møyfrid Skavlan for arbeidet

i denne komplekse saken. Bak både menighetsråd og kommune har vi hørt

utålmodige stemmer fra mennesker som savner kirka og kirkerommet.

Utålmodighet i denne sammenhengen hører jeg som kjærlighet til kirkebygget

og alt det det rommer og står for.

Samtidig som kirkebygget akkurat nå er «den store saken,» er menighetsrådet

bevisst på alt det andre som også må gis oppmerksomhet og finne sin løsning.

Nå blir kjøkkenet i Soknestuggu oppgradert. Menighetsråd og ansatte går

sammen om å få kjøkkenet på plass, på dugnad.

Når menighetsrådet har valgt «Kirke for alle?» som tema for visitasen, viser det

en ambisjon om å være nettopp det, men også en vilje til å spørre både seg selv

og andre om det lykkes og oppleves slik. Her har visitasen gitt gode og

bekreftende svar, men det selvkritiske blikket er det alltid klokt å ha med seg.

Det er god grunn til å berømme kirka for godt arbeid over lang tid med å være

troverdig kirke i en flerkulturell og tospråklig kommune. Resultatet av dette har

jeg hørt i omtalen av Snåsasamfunnet som vennlig og raust for innbyggere med

samisk identitet, og kirka og menighetsrådet som et sted hvor alle tar ansvar

for opplevelsen av likeverd for alle. Det gjør inntrykk å høre hvordan samer og

nordmenn snakker vel om hverandre og er tydelig på hvilken rikdom

mangfoldet i bygda er. Slik må dere fortsette å snakke vel om og til hverandre.

Kirka og lokalsamfunnet

Under visitasdagene i Snåsa denne uka fikk vi endelig mulighet til å møte

lokalsamfunnet på ulike arenaer. På onsdag fikk vi besøke ungene i Snåsa

barnehage. Det var fint å møte unger som gledet seg til høstens skolestart,

lekte at de var oksekalver og kunne fortelle om Biswas fra Nepal og hverdagen

hans.

Dagen etterpå møtte vi skole- og barnehageledere til en spennende samtale

om vårt felles engasjement og ansvar for gode oppvekstsvilkår for barn og

unge. Møtet gav mulighet til å bli kjent, og til å utforske eventuelle muligheter

for samarbeid om de utfordringene som barne- og ungdomsårene alltid gir

barn og foreldre. Vi ser at mange har det greit og deltar aktivt i mange

**5**

sammenhenger. Men det vil alltid være noen som befinner seg i ytterkanten,

noen som strever med tilhørighet eller vennskap. Å være interessert i andre

ting enn de fleste andre, kan være med på at man kjenner seg utafor. Og nå er

det flere som er urolige for framtida. Her trengs det våkne blikk og varme

hjerter. Det trengs trygge voksne som kan lytte tålmodig, være til stede for den

som leter etter mening og trenger noen å snakke med om livet og alt det andre.

Takk til Eleonie Pijl-Zomer som la gode rammer for åpen samtale og refleksjon.

På torsdag i visitasuka ble møtet med arbeidsinkluderingsbedriften VIDU en

god start på dagen. Her ble vi møtt av dyktige medarbeidere, arbeidsglede,

varme og humor. Samtidig ble vi gitt en viktig påminnelse om hvor viktig det er

for alles livskvalitet og verdighet å få være en del av et fellesskap og bidra til

fellesskapet.

Fra møtene med Mental helse og Snåsa helsehus bærer jeg med meg sterke

inntrykk og gode minner. Mental helse ble en viktig synliggjøring av hvor viktig

det er med gode møteplasser der vi både kan se hverandre og bli sett. Her fikk

vi kaffe og vafler, snakke og le sammen. «Kirke for alle? Ka slags spørsmål er

det?» Selvsagt! Men nå må vi få taket i orden sånn at kirka igjen kan få være

det den er – kirke for alle!

Til helsehuset kom vi med de siste ukenes medieoppslag om krise og fortvilelse

i helsesektoren friskt i minnet. Sånn er det ikke her! - var vårt klare inntrykk.

Takk for omvisning i nytt og fint bygg, gjennom de mange gjennomtenkte

avdelingene, hyggelige møter med beboerne, informasjon om sansehagen, om

verdien av kjøkken på stedet, om ønsket om å ta vare på hele mennesket –

fysisk, psykisk, sosialt og åndelig. Vi møtte medarbeidere som så fortrinnene et

mindre lokalsamfunn har; man kjenner de man har omsorg for og kan ta

utgangspunkt i kjennskap og familie.

Vi minnet hverandre om åndelighetens mange dimensjoner: også det å få være

ute i sansehagen i sommervinden kan være en åndelig opplevelse, slik også

livsinnhold og mening, tro og overbevisning. Når livet forvitrer blir det dagen og

øyeblikket som teller, at noen har tid og ro til å være til stede, og hvor

blikkontakten og at noen kan holde deg i handa, er det som teller.

For de ansatte handler det om å være bevisst at vi – i alle møter og relasjoner -

bærer hverandres liv – og hverandres verdighet i hendene. Det er viktig å finne

steder og bearbeide sterke opplevelser i arbeidet, men også å finne en måte å

**6**

tåle det samvittighetsstresset som alle helsearbeidere må leve med: at det

alltid vil være noe ugjort.

Takk for den gode samtalen – både ved bordene og den som sokneprest John

Gunnar Krogstad og Isak Kjerpeseth Strugstad på Helsesenteret ga gode innspill

til.

Takk for et gode møte med solid helsefaglighet, sterkt relasjonsfokus og stor

verdibevissthet.

Samisk – primærnæring - naturforståelse

*Språket* er ett av de båndene vi har mellom oss: at vi kan snakke sammen og

gjøre oss forstått, - men også at vi fritt kan bruke det språket som er vårt, i

kontakt med andre. Språket er ei bro mellom menneskene. Morsmålet kalles

noen ganger for *hjertespråket*: Selv om vi mestrer mange språk, vil det språket

vi lærte som barn, som bestefar og bestemor snakket med oss på, bety noe helt

spesielt. Det er en del av det som gjør oss til de vi er. Språket er også en måte å

uttrykke tilhørighet på, og noe som gir *verdi:* å ha mulighet til å bruke sitt eget

språk er noe vi alle trenger. Det er en måte å bli synlig på.

Når velsignelsen lyder på både norsk og sørsamisk i våre kirkerom, er det ikke

fordi noen ikke forstår norsk. Vi gjør det slik for å synliggjøre mangfoldet, og for

å gjøre det tydelig at begge språkene *hører til* i vårt område, og har en plass i

kirkas rom, og i lokalsamfunnene våre. Det skjer noe med oss alle når det

samiske språket lyder i gudstjenesten. Kirka skal være for alle. I hele landet er

det behov for en kirke som ivaretar samisk språk og kultur.

Snåsa- Snaåse var den første kommunen i sørsamisk område som ble med i det

samiske språkforvaltningsområdet. Med det følger en særlig forpliktelse på å

legge til rette for å bevare og utvikle bruken av samisk språk, og at alle har rett

til å bli betjent på samisk. Dette gjelder også i kirkelig sammenheng.

Vi har hørt fortellinger om et flerkulturelt samfunn der det går godt å bo

sammen, og som har øvd seg de siste årene i mangfold og godt samliv. Fra

menighetsrådets arbeid meldes det om høy bevissthet på å inkludere begge

språk og kulturer.

Det er ikke på hver visitas vi har en av landets store musikere, og et

verdensnavn på programmet: Det hadde vi denne gangen, med konserten som

Snåsa menighet og Gielem Nastedth stod for torsdag kveld: Takk til Frode

Fjellheim og Grethe Daling for en spennende konsert!

**7**

Sist sommer ble nybygget til Saemien Sitje åpnet. Det er landets eneste

sørsamiske museum, og har et særlig ansvar for formidling av sørsamisk

historie og kultur. For en ressurs dette er for Snåsa! Jeg gleder meg til å se

fortsettelsen.

Både landbruk og reindrift har sterke tradisjoner knyttet til seg.

Primærnæringene er viktige i Snåsa-samfunnet. Tilknytninga til fjellet, men

også til jorda og slektsgårdene er viktige bånd. Det blir stadig færre bønder,

men arealet som dyrkes holder seg stabilt. Det betyr lengre avstand mellom

bøndene og større fare for ensomhet i hverdagen i landbruket. Hvordan

forholder lokalsamfunnet seg til det?

Hver snåsning har litt over én kvadratkilometer til rådighet, med store fjell- og

villmarksområder tett på. Tradisjoner og åndeligheten knyttet til fjellet, til

jorda og skogen, som finnes i samtalen mellom ulike livsforståelser er en kilde

til inspirasjon og fornyelse også i kirkas rom.

Kirka og kommunen

I Snåsa gir kirka og kommunen en felles ramme for et stort flertall av

innbyggerne. I arbeidet med ny organisering av Den norske kirke har

kommunene vært tydelig på at de ønsker å bevare de nære båndene til den

lokale kirke og videreføre sitt ansvar for den. Av det kan vi lese ønsket om

fortsatt nære bånd mellom kirke og lokalsamfunn, og et ønske om å stå

sammen om å bidra til mening, livskvalitet og gode liv for alle.

Statskirka finnes ikke lenger, men kommunekirka lever i beste velgående som

folkekirke og trossamfunn – forpliktet i Grunnloven på å være til stede i alle

lokalsamfunn i hele landet. Den norske kirke er landets største

sivilsamfunnsaktør med 3.5 mill. medlemmer. Som landsdekkende folkekirke er

kirkas samfunnsoppdrag å bidra til livskvalitet og gode lokalsamfunn i hele

landet. Som trossamfunn er kirkas oppdrag å bidra til tro, håp og kjærlighet, til

å være til stede med gudstjenester og kirkelige handlinger knytta til livets og

årets store hendelser, og være med og skape fellesskap preget av glede, nåde

og tilhørighet.

**8**

14. oktober 2021 ble Snåsa kirke stengt, og hele Snåsasamfunnet har siden

vært opptatt av spørsmålet om når vi får kirka vår tilbake. Fellesråd og

kommunestyre har hele tiden arbeidet sammen for å løse utfordringen med

taket. Roller og ansvar er avklart. Det arbeides med finansiering og teknisk

løsning. Dette skal vi få til, sier og mener alle. Takk til kommunen for vilje til å

være med og løse situasjonen.

Noen utfordringer

Etter innholdsrike visitasdager vil jeg legge igjen noen utfordringer:

* I Snåsa har de kirkelig ansatte en aktiv rolle ved gravferd. Den er et sterkt

uttrykk for en diakonal bevissthet og et ønske om å være kirke for alle.

Her er det etablert en kultur som dere må verdsette og ta godt vare på.

* Snåsa er et samfunn med sterke tradisjoner og stor bevissthet om hva

som er viktig og verdifullt akkurat her. Mangfold ansees som verdifullt og

en stor berikelse for alle. Verdien av Snåsa som et trygt tospråklig og

tokulturelt samfunn må dere fortsette å snakke varmt om, og ta vare på!

* Kirke for alle?! Visitasens tema må dere ta med dere både som en

kirkelig selvransakelse og som en påminnelse om hvordan temaet har

blitt besvart under visitasen.

Til slutt: TAKK.

Et stort takk for gjestfrihet og varm mottakelse overalt! Takk til dere som har

planlagt og deltatt under visitasdagene: til dere som er ansatte i Snåsa sokn

rådsmedlemmer og frivillige, til kommuneledelse og andre som vi har møtt.

Takk til prost Christine Waanders og kirkefagsjef Inge Torset for konstruktivt og

godt arbeid og medarbeiderskap!

Må Gud velsigne kirka i Snåsa og veien videre som lokalsamfunn og kirke

sammen!

**9**

**Dokumentasjon**

Til visitasen som var planlagt i 2021 ble det utarbeidet rapporter fra fellesrådet

og menighetene, ført i pennen av kirkeverge Møyfrid Skavlan og soknepresten

John Gunnar Krogstad. Prost em. Gustav Danielsen har utarbeidet

befaringsrapport og rapport fra kontorvisitas. Tusen takk til dere alle!

Rapportene gir innsikt i de lokale forholdene. De er viktig som forberedelse, og

viktig for arbeidet under selve visitasen. Rapportene har vært utgangspunkt for

samtalene med de ansatte, menighetsrådet og Snåsa kommune.

Rapportene vil sammen med dette foredraget utgjøre visitasprotokollen.

Denne samlede, skriftlige dokumentasjonen vil også være underlagsmateriale

for oppfølgingsarbeidet etter visitasen.

Prost Christine Waanders vil følge opp med samtaler og besøk i løpet av det

neste halve året.